CELEX: 32021D0660
Language: hr
Date: 2021-04-19 00:00:00
Title: Odluka Komisije (EU) 2021/660 оd 19. travnja 2021. o izmjeni Odluke (EU) 2020/491 o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020. (priopćeno pod brojem dokumenta C(2021) 2693)

23.4.2021   
               
               
                  HR
               
               
                  Službeni list Europske unije
               
               
                  L 140/10
               
            
         ODLUKA KOMISIJE (EU) 2021/660
         оd 19. travnja 2021.
         o izmjeni Odluke (EU) 2020/491 o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020.
         
            
               (priopćeno pod brojem dokumenta C(2021) 2693)
            
         
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2009/132/EZ od 19. listopada 2009. o utvrđivanju područja primjene članka 143. točaka (b) i (c) Direktive 2006/112/EZ o oslobođenju od plaćanja poreza na dodanu vrijednost prilikom konačnog uvoza određene robe (1), a posebno njezin članak 53. prvi stavak,
         uzimajući u obzir Uredbu Vijeća (EZ) br. 1186/2009 od 16. studenoga 2009. o uspostavi sustava oslobođenja od carina u Zajednici (2), a posebno njezin članak 76. prvi stavak,
         budući da:
         
                     (1)
                  
                  
                     Odlukom Komisije (EU) 2020/491 (3), kako je posljednji put izmijenjena Odlukom (EU) 2020/1573 (4), odobrava se oslobađanje od carina i poreza na dodanu vrijednost (PDV-a) pri uvozu robe potrebne za borbu protiv učinaka pandemije bolesti COVID-19 do 30. travnja 2021.
                  
               
                     (2)
                  
                  
                     Komisija se 3. ožujka 2021. u skladu s uvodnom izjavom 5. Odluke (EU) 2020/491 savjetovala s državama članicama o potrebi za još jednim produljenjem, nakon čega su države članice zatražile produljenje oslobođenja.
                  
               
                     (3)
                  
                  
                     Roba koju su države članice uvozile u skladu s Odlukom (EU) 2020/491 omogućila je državnim organizacijama ili organizacijama koje su odobrila nadležna tijela u državama članicama pristup potrebnim lijekovima, medicinskoj opremi i osobnoj zaštitnoj opremi, koje nedostaje. Trgovinski statistički podaci za takvu robu pokazuju da je povezani uvoz u padu, ali je i dalje znatan. Unatoč početku cijepljenja u svim državama članicama i nizu mjera poduzetih za sprečavanje širenja virusa, broj zaraza bolešću COVID-19 u državama članicama i dalje ugrožava javno zdravlje. Budući da države članice još uvijek prijavljuju nestašice robe potrebne za borbu protiv pandemije bolesti COVID-19, potrebno je produljiti razdoblje primjene oslobođenja od uvoznih carina i razdoblje primjene izuzeća od PDV-a propisanih Odlukom (EU) 2020/491.
                  
               
                     (4)
                  
                  
                     Stoga bi trebalo produljiti i rok za izvješćivanje iz država članica u vezi s ispunjavanjem obveza iz Odluke (EU) 2020/491.
                  
               
                     (5)
                  
                  
                     Savjetovanje s državama članicama o zatraženom produljenju u skladu s člankom 76. prvim stavkom Uredbe (EZ) br. 1186/2009 i člankom 53. prvim stavkom Direktive 2009/132/EZ provedeno je 25. ožujka 2021.
                  
               
                     (6)
                  
                  
                     Odluku (EU) 2020/491 trebalo bi stoga na odgovarajući način izmijeniti,
                  
               DONIJELA JE OVU ODLUKU:
         
            Članak 1.
            Odluka (EU) 2020/491 mijenja se kako slijedi:
            
                        1.
                     
                     
                        u članku 2. uvodni dio zamjenjuje se sljedećim:
                        „Države članice najkasnije do 30. travnja 2022. Komisiji dostavljaju sljedeće informacije:”;
                     
                  
                        2.
                     
                     
                        u članku 3. prvi stavak zamjenjuje se sljedećim:
                        „Članak 1. primjenjuje se na robu uvezenu od 30. siječnja 2020. do 31. prosinca 2021.”.
                     
                  
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 19. travnja 2021.
            
               
                  Za Komisiju
               
               Paolo GENTILONI
               
                  Član Komisije
               
            
         
         
            (1)  SL L 292, 10.11.2009., str. 5.
         
         
            (2)  SL L 324, 10.12.2009., str. 23.
         
         
            (3)  Odluka Komisije (EU) 2020/491 оd 3. travnja 2020. o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020. (SL L 103I, 3.4.2020., str. 1).
         
            (4)  Odluka Komisije (EU) 2020/1573 od 28. listopada 2020. o izmjeni Odluke Komisije (EU) 2020/491 o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020. (SL L 359, 29.10.2020., str. 8.).